laion/Wikipedia-Exotic huggingface dataset:
גמביט (סרט, 1966)

גמביט הוא סרט קולנוע אמריקאי מסוגת קומדיית שוד משנת 1966 בבימויו של רולנד ניס, עם מייקל קיין, שירלי מקלין והרברט לום בתפקידים הראשיים. התסריט מבוסס על סיפור של סידני קרול, שלושה נוכלים גונבים פסל יקר ערך ממיליונר ערבי. ב-2012 הופק רימייק בכיכובם של קולין פירת' וקמרון דיאז. הסרט היה מועמד לשלושה פרסי אוסקר: פרס אוסקר לעיצוב ההפקה הטוב ביותר. פרס אוסקר לעיצוב התלבושות הטוב ביותר. פרס אוסקר למיקס הסאונד הטוב ביותר. ולשלושה פרסי גלובוס הזהב: פרס גלובוס הזהב לסרט הטוב ביותר - קומדיה או מוזיקלי – רונלד נים. פרס גלובוס הזהב לשחקנית הטובה ביותר - סרט קומדיה או מוזיקלי – שירלי מקלין. פרס גלובוס הזהב לשחקן הטוב ביותר - סרט קומדיה או מוזיקלי – מייקל קיין. הארי דין (מייקל קיין) הוא פורץ מקצועי. ביחד עם ידידו הפסל אמיל פורנייה (ג'ון אבוט) הם מתכננים לגנוב פסל יקר ערך ממיליונר ערבי בשם אחמד שאבנדר (הרברט לום). הפסל הוא ראש של נסיכה סינית בשם לו שין לפני 2,400 שנים שדומה מאוד לאשתו המנוחה. הארי מאתר בהונג קונג רקדנית במועדון בשם ניקול צ'אנג (שירלי מקלין) ומציע לה לטוס לפגישה עם שאבנדר תמורת 5,000 דולר. לאחר היסוס היא מסכימה והם טסים לעיר דאמוז (שם פיקטיבי) במדינה מזרח תיכונית שם הם מתאכסנים במלון השייך לשאבנדר ושם הוא גר. שאבנדר מבחין בניקול הדומה לאשתו המנוחה והארי מציג אותם בתור סיר הרולד דין ואשתו ליידי ניקול דין. הוא מזמין אותם לדירתו המפוארת ומראה להם את הפסל היקר. הארי יודע מאמיל כי הפסל בתצוגה הוא העתק שנעשה על ידי אמיל וכי המקורי מוחבא באחת הפינות. הוא מתכנן את הפריצה ומגלה זאת לניקול אך היא נשארת איתו כי היא מתחילה להתאהב בו. שאבנדר מזמין את ניקול לארוחה ולמופע במועדון והארי "לא מתנגד". בזמן הזה הוא פורץ לדירה ומנסה להתגבר על מערכת האזעקה. ניקול מתחמקת משאבנדר ומגיעה לעזור לו. הם מצליחים להוציא את הפסל מכלוב הזהב בו הוא נמצא אבל אז מופעלת האזעקה. ניקול בורחת והארי שם את ההעתק בפינה המוסתרת ואת המקורי הוא מחביא בתוך פסל של בודהא מעשה ידיו של אמיל. הארי מצליח לברוח ולהגיע להונג קונג אבל ניקול נעצרת ומובאת לפני שאבנדר שגילה את הגנבה. הוא מתיר לה לטוס להונג קונג ולהזהיר את הארי כי לטובתו יחזיר את הגנבה. הארי משאיר מכתב לשאבנדר שמרמז שהפסל האמיתי נמצא בתוך הפסל של בודהא. בינתיים מתפרסמת ברחבי העולם הידיעה על גניבת הפסל היקר וערכו עולה. ניקול מגיעה להארי ומזהירה אותו. היא רוצה שיעזוב את עולם הפשע. הוא מגלה לה כי הפסל המקורי לא נגנב אלא המטרה הייתה לעורר פרסומת עולמית ולמכור את ההעתק שבידו בכסף רב כמו המקורי. כדי להראות לה שהוא עוזב את עולם הפשע הוא מנפץ את ההעתק. הוא "מקריב" את הפסל כדי לזכות באהבתה כמו בגמביט. הם מתחבקים ועוזבים. אמיל מקבל טלפון ראשון להזמנה, פותח בשמחה את הארון ששם עוד שלושה העתקים. "גמביט", במסד הנתונים הקולנועיים IMDb (באנגלית) "גמביט", באתר AllMovie (באנגלית) "גמביט", באתר Rotten Tomatoes (באנגלית) "גמביט", באתר אידיבי "גמביט", במסד הנתונים הקולנועיים KinoPoisk (ברוסית) קדימון לגמביט 1966, באתר יוטיוב גמביט 1966, באתר TCM
פרנסיס תומאס גרגורי

פרנסיס תומאס גרגורי (באנגלית:Francis Thomas Gregory‏; 19 באוקטובר 1821 - 23 באוקטובר 1888) היה חוקר ופוליטיקאי אוסטרלי. יליד אנגליה, היגר עם משפחתו לאוסטרליה כילד. הוא היה אחיו הצעיר של החוקר והפוליטיקאי אוגוסטוס צ'ארלס גרגורי, שעשה גם את הקריירה שלו באוסטרליה. גרגורי נולד בפרנספילד, נוטינגהמשייר, אנגליה בשנת 1821. משפחתו, כולל אחיו הבכור אוגוסטוס, היגרה למערב אוסטרליה בשנת 1829. לאחר השכלה בסיסית, נכנס גרגורי כמודד לשירות הציבורי במערב אוסטרליה בשנת 1841. בשנת 1846 ליווה גרגורי את אחיו הבכור אוגוסטוס והחוקר הנרי צ'רצ'מן, כדי לחקור את המדינה מצפון לפרת'. בשנה שלאחר מכן מונה פרנסיס גרגורי לעוזר מודד ממשלתי כעבור שנתיים, 1849, הוא התמנה כמודד מוסמך. בשנת 1857 הוא הוביל משלחות לנהר מורצ'יסון העליון, ובאזורים רחוקים יותר מזרחה וצפונה בשנת 1858. בשנה שלאחר מכן ביקר גרגורי באנגליה, כדי לשדל את ממשלת בריטניה לממן את חקר צפון מערב אוסטרליה. פרנסיס גרגורי האמין שהאזור עשוי להתאים לחקלאות מרעה או מטעים, המבוססים על שימוש בכוח עבודה קטן. בשנת 1860, ממשלת מערב אוסטרליה הטילה על פרנסיס גרגורי לעמוד בראש משלחת לחקר פנים הארץ סביב מפרץ ניקול. החלק הדרום מערבי של אזור זה נודע לימים בשם פילברה. ממשלת בריטניה העניקה 2,000 ליש"ט להוצאות. המסע עזב את פרימנטל ב־23 באפריל 1861. ארבעה ימים לאחר מכן, בצ'מפיון ביי (לימים ג'רלדטון), הצטרפו לגרגורי שלושה מתנדבים שהקימו משלחת של תשעה. הם השלימו את נחיתתם ליד נהר הרדינג ב־24 במאי, והחלו לתור בפנים הארץ למחרת. לאחר שהגיע לנהר פורטסוק, המשלחת עקבה אחרי מהלך הנהר במשך מספר ימים, לפני שפנתה לדרום-מערב בעקבות נהר הארדי. ב־25 ביוני, לאחר שהגיעו לקו רוחב 23 ° 56' דרום, הם החלו לחזור על עקבותיהם והגיעו למקום הנחיתה שלהם על החוף ב -19 ביולי. ב־29 ביולי הם החלו גיחה שנייה, צפונית מזרחית למסלול הקודם. הם סיימו את המסע ויצאו חזרה לפרת', אליה הגיעו ב־9 בנובמבר 1861. פרנסיס גרגורי דיווח כי ראה אדמה בגודל מעל מיליון דונם, המתאימה לרעייה. הוא גם הפנה את תשומת הלב לאפשרות לפיתוח ענף הפנינים. כתוצאה מהמסע למפרץ ניקול, זכה גרגורי במדליית הזהב של החברה הגיאוגרפית המלכותית (1863). בשנת 1862 עבר גרגורי לקווינסלנד, שם כבר היה אחיו אוגוסטוס בולט כחוקר וכפוליטיקאי. הוא התחתן עם מריון הום בשנת 1865, אחותו של חברו ובעל חסותו, ולטר סי הום. בשנת 1874 נבחר וכיהן כחבר במועצה המחוקקת בקווינסלנד. במשך תקופה קצרה במהלך 1883, שימש כמנהל הדואר הכללי של קווינסלנד. גרגורי נפטר בטאוומבה ב־23 באוקטובר 1888 ונקבר בבית הקברות דרייטון וטאוומבה. Acacia gregorii, מין של עץ שיטה, שהוגדר לראשונה באזור פילברה במהלך המשלחת בשנת 1861, נקרא לכבודו. מדיה וקבצים בנושא פרנסיס תומאס גרגורי בוויקישיתוף כתבי פרנסיס תומאס גרגורי בפרויקט גוטנברג (באנגלית) D. B. Waterson, Australian Dictionary of Biography, Canberra: National Centre of Biography, Australian National University Cemeteries Online Factsheet - gregorii, worldwidewattle.com
הטפיירצ'ה

הטפיירצ'ה (בהונגרית: Hetefejércse) הוא כפר במחוז סבולץ'-סטמאר-ברג שבצפון מזרח הונגריה. בדומה ליישובים רבים באירופה, גם אוכלוסיית הטפיירצ'ה קטנה משמעותית בעשרות השנים האחרונות, מ-351 תושבים בשנת 1990 עד 257 תושבים בשנת 2020. הכפר הוקם בשנת 1977 מחיבור של שני כפרים הטה (Hete) ופיירצ'ה (Fejércse). יהודים חיו בהטה בתקופות זמן שונות עד להירצחם בשואה. יהודים חיו בפיירצ'ה בתקופות זמן שונות עד להירצחם בשואה. מדיה וקבצים בנושא הטפיירצ'ה בוויקישיתוף נתוני הכפר באתר הלמ"ס ההונגרי תיעוד יהודי הטה שנרצחו בשואה מפקדי האוכלוסין של יהודי הונגריה, 1993 תיעוד יהודי פיירצ'ה שנרצחו בשואה מפקדי האוכלוסין של יהודי הונגריה, 1993
Making Music

Making Music (בתרגום חופשי: מנגן; מילולית: מייצר מוזיקה) הוא אלבום האולפן הרביעי של הזמר-יוצר האמריקאי ביל וית'רס, שיצא לאור בשנת 1975. בבריטניה פורסם האלבום בשם "Making Friends". זהו אלבום מוזיקת נשמה ופאנק המתקמד, בדומה לאלבומיו האחרים של וית'רס, בחייו של גבר שחור ממעמד הביניים האמריקאי מנקודת מבטו, ועוסק בנושאים כמו מערכות יחסים, יחסי מין, מוות, אהבה וקושי. האלבום התקבל בביקורות טובות, אם כי לא כמו אלבומיו הקודמים, Still Bill, +'Justments או Just as I Am. האלבום הגיע למצעדי אלבומים שונים, כולל מקום 81 במצעד הבילבורד הוט 100 ומקום 7 במצעד שירי ה-R&B/היפ-הופ. במהדורה השנייה שיצאה לאלבום בסוף שנת 1976 הגיע האלבום למקום 37. מתוך האלבום יצאו שני סינגלים, "I Wish You Well" (בעברית: "אני מאחל לך טוב") שהגיע למקום ה-54 במצעד שירי ה-R&B/היפ הופ, ו-"Make Love To Your Mind" שהגיע למקום ה-10 באותו מצעד ולמקום 76 במצעד הבילבורד הוט 100. מידע על האלבום Making Music באתר MusicBrainz האלבום Making Music באתר Discogs "Bill Withers Chart History (Billboard 200)", Billboard "Bill Withers Chart History (Top R&B/Hip-Hop Albums)", Billboard Top R&B/Hip-Hop Albums - Year-End, Billboard Bill Withers | Awards, AllMusic (באנגלית) ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.
מועדון כדורגל חולון ירמיהו

מועדון כדורגל חולון ירמיהו או מ.כ. חולון ירמיהו היא קבוצת כדורגל ישראלית מהעיר חולון, אשר משחקת, נכון ל-2023, בליגה א' דרום. הקבוצה הוקמה ב-2014 ומאז 2017 משחקת בליגה א'. בעבר היו קיימות מספר קבוצות בולטות המייצגות את העיר חולון: משנות ה-40 ועד שנות ה-80 הבולטת שבהם הייתה הפועל חולון. ב-1985 התמזגה הפועל חולון עם צפרירים חולון שהוקמה בשנות ה-70 ושיחקה בליגות הנמוכות יותר, להקמת קבוצת הפועל צפרירים חולון שעלתה תוך שנתיים עד לליגה הבכירה, שם שיחקה הקבוצה לסירוגין במשך עונות בודדות בכל פעם, עד לשנות ה-2000, אז ירדה הקבוצה לליגה הארצית ומשם התדרדרה עד לליגות א' וב'. בשנת 2014 אנשי העסקים איציק ששון ועופר דליאן, שהיו גם הספונסרים של קבוצת כדורגל החופים עירוני חולון ששיחקה בליגה הישראלית בכדורגל חופים, ייסדו קבוצת כדורגל נוספת בעיר בשם מועדון כדורגל יניב חולון ("מ.כ. חולון"). מטרת הקבוצה הייתה ניסיון להחזיר למודעות את קבוצת העבר הפועל חולון, אך נאסר עליה לכנות את עצמה בשם זה מכיוון שזכויות על השם השתייכו להפועל צפרירים חולון שעדיין התקיימה. מדי הקבוצה וסימלה היו בצבעי סגול וצהוב, בהשראת צבעי קבוצת הכדורסל הבכירה של העיר, הפועל חולון. בתום עונתה הראשונה בליגה ג' עלתה יניב חולון לליגה ב'. אולם במקביל בתום עונת 2015/2016 ירדה קבוצת צפרירים חולון לליגה ג', ובפגרת הקיץ בוצע איחוד של צפרירים חולון עם מ.כ. חולון שהייתה אז בליגה ב' ועל כן הקבוצה המאוחדת ששמה היה הפועל צפרירים חולון יניב והיא שיחקה בליגה ב'. צבעי הקבוצה המאוחדת היו סגול וצהוב, צבעיה של מ.כ. יניב חולון. הקבוצה הצליחה לעלות לליגה א' בעונת 2016/2017, אולם האיחוד פורק בסיום עונה זו, כאשר יניב חולון עלתה לליגה א', וצפרירים חולון הוקמה מחדש והחלה את דרכה מחדש בליגה ג'. בשלוש השנים הראשונות להקמתה נקראה הקבוצה על שמו של יניב זיתוני, בנו של מחזיק תיק הספורט בעיריית חולון, קובי זיתוני. בשנת 2017 שינתה הקבוצה את שמה למועדון כדורגל חולון ירמיהו על שמו של כוכב העבר החולוני ומי שהיה עוזר מאמן הקבוצה, חיים ("הסילון") ירמיהו, שהלך לעולמו ממחלה קשה ב-2016. הפועל צפרירים חולון הפועל חולון מכבי חולון מועדון כדורגל חולון ירמיהו באתר ההתאחדות לכדורגל בישראל מ.כ. חולון, ברשת החברתית פייסבוק כבר נגמר: הרומן הקצר של צפרירים ויניב, שמוליק מזרחי, Mynet חולון - ספורט, 13 ביולי 2017 היסטוריה: מכבי ירמיהו חולון פותחת עונה ראשונה בליגה א', איציק עזרא, אתר השקמה-חולון, 7 בספטמבר 2017
יונדאי קונה

יונדאי קונה (באנגלית: Hyundai Kona) היא קרוסאובר עירונית בעלת חמישה מקומות, שמיוצרת על ידי יונדאי מוטור משנת 2017. היא הוצגה בשנת 2017 והגיעה לישראל בשנת 2018. הדור הראשון יוצר בין השנים 2017 - 2023. מנוע טורבו בנזין I4 צילינדרים בנפח 1.6 ליטרים המספק כ-198 כוחות סוס ב-6,000 סיבובים לדקה. תיבת הילוכים אוטומטית רובוטית כפולת מצמדים בעלת שבעה הילוכים. המכונית מאיצה מ-0 ל-100 קילומטרים לשעה בתוך 7.9 שניות ומגיעה למהירות מרבית של 205 קילומטרים לשעה. היא גרסה חשמלית הכוללת מנוע חשמלי המספק כ-135 כוחות סוס. המנוע החשמלי מספק טווח נסיעה חשמלי של 449 קילומטרים. הקונה החשמלית הוצגה בתערוכת הרכב הבינלאומית של ז'נבה בשנת 2018, והגיעה לישראל ב-28 ביולי 2021. הכוללת מנוע בנזין בנפח 1.5 ליטרים המספק כ-105 כוחות סוס עם מנוע חשמלי המספק כ-43.5 כוחות סוס. המנועים מספקים יחד 141 כוחות סוס ב-5,700 סיבובים לדקה. תיבת הילוכים אוטומטית כפולת מצמדים בעלת שישה הילוכים. המכונית מאיצה מ-0 ל-100 קילומטרים לשעה בתוך 11.2 שניות ומגיעה למהירות מרבית של 160 קילומטרים לשעה. הקונה ההיברידי הוצגה בשנת 2019 והגיעה לישראל בשנת 2020. בשנת 2020 עברה הקונה מתיחת פנים שכללה שדרוג מנוע חדש ועיצוב חיצוני ואבזור פנימי חדש. המנוע החדש הוא מנוע טורבו בנזין I4 צילנדרים המספק כ-198 כוחות סוס ב־6,000 סיבובים לדקה במקום 177 כוחות סוס ב-5,500 סיבובים לדקה. מתיחת הפנים הגיעה לישראל בשנת 2021. ב-27 באפריל 2021 חשפה יונדאי את גרסת הביצועים של היונדאי קונה, בשם יונדאי קונה N, הכוללת מנוע טורבו בנזין I4 צילנדרים בנפח 2.0 ליטרים המספק כ-280 כוחות סוס ב-4,600 סיבובים לדקה ומומנט כוח מרבי של 40 קילוגרם כוח ב-1,950 סיבובים לדקה. תיבת הילוכים כפולת מצמדים בעלת שמונה הילוכים. היא מאיצה מ-0 ל-100 קילומטרים לשעה בתוך 5.5 שניות ומגיעה למהירות מרבית של 240 קילומטרים לשעה. להלן נתוני המכירות בישראל על פי נתוני קארזון: קונה החשמלית קונה ההיבריד מתיחת פנים 2020 מדיה וקבצים בנושא יונדאי קונה בוויקישיתוף אתר האינטרנט הרשמי של יונדאי קונה יונדאי חושפת את הקונה (Kona) - קרוסאובר עירוני, באתר קארטיוב, ‏13 ביוני 2017 2018 יונדאי קונה בישראל - מחיר החל מ- 133,900 שקל, באתר קארטיוב, ‏02 בינואר 2018 מפרט טכני לקונה מאת יונדאי, באתר קארטיוב יונדאי חושפת קונה EV חשמלי עם טווח של עד 449 ק"מ, באתר קארטיוב, ‏27 בפברואר 2018 יונדאי קונה EV החשמלי בישראל - מחיר 142,900 שקל, באתר קארטיוב, ‏28 ביולי 2021 מפרט טכני לקונה ההיברידי, באתר קארטיוב יונדאי חושפת קונה היברידי - יושק גם בישראל, באתר קארטיוב, ‏03 ביוני 2019 יונדאי קונה היברידי בישראל - מחיר החל מ- 139,900 שקל, באתר קארטיוב, ‏17 במאי 2020 מפרט טכני לקונה 2021, באתר קארטיוב 2021 יונדאי קונה החדש בישראל - מחיר החל מ-127,900 שקל, באתר קארטיוב, ‏21 בינואר 2021 ביצועים: 2021 קונה N נחשף עם 280 כ"ס, באתר קארטיוב, ‏27 באפריל 2021 עם 280 כ"ס: יונדאי חושפת את יחידת ההנעה של הקונה N, באתר קארטיוב, ‏07 באפריל 2021 יונדאי קונה נתוני מכירות, באתר קארזון
יחסי סרביה–צ'כיה

יחסי סרביה–צ'כיה הם יחסי החוץ בין סרביה וצ'כיה. צ'כוסלובקיה וממלכת סרביה כוננו יחסים דיפלומטיים בשנת 1918, עם סיום מלחמת העולם הראשונה. היחסים בין המדינות היו בדרך כלל חיוביים, בדיוק כמו היחסים בין צ'כוסלובקיה ויוגוסלביה (לפני מלחמת העולם השנייה). עם זאת, ממשלת צ'כיה בראשותו של מירק טופולנק החליטה להכיר בקוסובו - הנושא החשוב מאוד בפוליטיקה הסרבית. צ'כיה מחזיקה בסרביה שגרירות בבלגרד. סרביה מחזיקה בצ'כיה שגרירות בפראג. מדיה וקבצים בנושא יחסי סרביה–צ'כיה בוויקישיתוף שגרירות צ'כיה בבלגרד שגרירות סרביה בפראג ערך זה הוא קצרמר בנושא יחסי חוץ ובנושא סרביה. אתם מוזמנים לתרום לוויקיפדיה ולהרחיב אותו.
עלמת פינלנד

עלמת פינלנד (בפינית: Suomi-neito, בשוודית: Finlands mö) היא ההאנשה המדינית של פינלנד. בתחילת דרכה נצטיירה ההאנשה כצעירה יחפה באמצע שנות העשרים לחייה עם שיער בלונדיני קלוע לעיתים קרובות, עיניים כחולות, לובשת לבוש מסורתי כחול-לבן או שמלה לבנה. במקור היא נקראה אאורה על שם נהר ההילה בטורקו. כסמל, עלמת פינלנד שימשה מאז המאה ה -19, כאשר היא תוארה כאישה החובשת כתר צמחי, ואז התפתחה כשפינלנד קיבלה תודעה ועצמאות לאומית. היא תוארה בשירה ובאמנויות יפות. זכריס טופליוס ווולטר רונברג היו אישים חשובים שעזרו בהלאמת עלמת פינלנד כסמל. כמו האם סוואה משוודיה השכנה, עלמת פינלנד התחילה את דרכה כאישה בוגרת אך בהדרגה בחלוף השנים נהפכה לצעירה יותר. ניתן גם להתייחס לעלמת פינלנד כצורה כמו שפינלנד מופיעה על המפה. עם קצת דמיון פינלנד נראית כמו צורה נשית שידה אחת מורמת (ואחרת גם כן מורמת, אך זה היה לפני שביתת הנשק במוסקבה בשנת 1944), עם ראש וחצאית. המטפורה משמשת באופן כה נפוץ, עד שהאזור הצפון מערבי סביב Enontekiö ידוע כזרוע בפינית (Käsivarsi) אפילו בהקשרים רשמיים. (ניתן להשוות את השמלה בציור לעיל עם המפה משמאל.) מדיה וקבצים בנושא עלמת פינלנד בוויקישיתוף http://www.maankaytto.fi/arkisto/mk109/mk109_1225_tommila.pdf https://www.luontoon.fi/en/kasivarsi/kartatjakulkuyhteydet ערך זה הוא קצרמר בנושא פינלנד ובנושא סמלים. אתם מוזמנים לתרום לוויקיפדיה ולהרחיב אותו.
Together Always

Together Always (בעברית: ביחד תמיד) הוא האלבום המשותף השמיני של דולי פרטון ופורטר ווגונר, אשר יצא ב-11 בספטמבר 1972 על ידי RCA ויקטור. ב-4 בינואר 2019 האלבום יצא מחדש להורדה דיגיטלית. בהמשך, הועלה גם לרשתות הזרמות המדיה השונות, כדוגמת ספוטיפיי. האלבום כולו מורכב משירים שנכתבו על ידי ווגונר או פרטון. האלבום בין היתר מכיל את הלהיט "Lost Forever in Your Kiss" ואת השיר "Ten Four – Over and Out" אשר נוגן בתחנות הרדיו אף על פי שלא יצא כסינגל. בנוסף הוא גם מכיל את השיר "Poor Folks Town" שיותר מאוחר, פרטון הקליטה לו גרסת סולו לאחד מאלבומיה. בנוסף לכך, האלבום מכיל גם הערות אותם כתבו הזמרים בכתב היד שלהם. מתוך האלבום יצאו שני סינגלים כאשר הסינגל הראשון היה השיר "Lost Forever in Your Kiss", שיצא ב-6 במרץ 1972 והגיע למקום התשיעי במצעד שירי הקאנטרי. הסינגל השני היה שיר הנושא "Together Always", והוא יצא ביולי אותה שנה והגיע למקום ה-14 במצעד שירי הקאנטרי של בילבורד גם כן. האלבום עצמו הגיע למקום השלישי במצעד אלבומי הקאנטרי. מידע על האלבום Together Always באתר MusicBrainz האלבום Together Always באתר Discogs Together Always, נבדק ב-2021-03-27
כרמא

כרמא (Karma) היא רצועת עיטור משיש, הממוקמת לאורך החלק העליון של הקירות הפנימיים של המסגד, והיא אחת המאפיינים הבולטים ביותר של האדריכלות האומיית. היא מופיעה לראשונה במסגד הגדול של דמשק, ומאז זכתה לחיקוים רבים. הרצועה לרוב כוללת אשכולות ענבים משתרגים, עלי גפן ועלי קוציץ סורי ואף רימונים, והיא לרוב מוזהבת. הכרמא התפרסמה בזכות איכותה העיטורית במשך מאות שנים לאחר מכן, דבר שהביא לתחיית הופעתה בתקופה הממלוכית במאות ה-13 וה-14. הכרמא מופיעה לראשונה במסגד הגדול של דמשק, שבנייתו הושלמה ב-715 לספירה על ידי החליף וליד הראשון. בתיאור בניית המסגד של אבן עסאכר, מתואר כי עלות בניית הכרמא עלתה 70,000 דינרים, שמינית מעלות הקמת המסגד כולו. גם כותבים מאוחרים יותר, כמו יאקות אל-חמאווי ואבן כת׳יר (אנ'), היללו את איכותה ויוקרתה של הכרמא שהתנוססה באפריז בחלקו העליון של קיר הקיבלה. גם במסגד הנביא במדינה הופיעה הכרמא, אך תהילתה לא נודעה כמו זו של המסגד הגדול בדמשק. הכרמא הייתה ניסיון ליצור סגנון אימפריאלי אחיד בתקופה אומיית, ומאז שהופיעה נפוצה כמודל עיטורי במסגדים ברחבי סוריה, אנטוליה ומעבר עד לספרד האומיית. הכרמא, לפי מספר חוקרים, חוותה תחייה בתקופה הממלוכית, והיא מעטרת את קברו של הסולטאן ביברס בדמשק הנמצא בספרייה בשם אל מכתבה אל-זאהיריה (אנ'), שהושלם ב-1281. הכרמא בקברו כוללת שריגי גפנים וסצינות נוף ומבנים. סלטאן קלאוון הוסיף ב-1283 כרמא למוריסטן (בית החולים) של נור א-דין בדמשק (אנ'). גם קברו המונומנטלי של קלאוון בקהיר (אנ') שהושלם ב-1285, הכיל רצועת עלי גפן מוזהבת בחלק העליון של ארבעת קירות המבנה. כרמא בקברו של ביברס בדמשק אפריז הכרמא המקורי נפגע קשות בשריפה שפרצה במסגד הגדול של דמשק ב-1893, ועל צורתה למדים בעיקר מתמונות שצולמו קודם לכן ותיאורים היסטוריים. K. A. C. Creswell, Early Muslim Architecture 1, pp. 174-176ֿֿ Ibn 'Asakir, Ta'rikh Madina Dimashq, d.1176 Jean Sauvaget, La Mosquée Omeyyade de Médine, Paris, 1947, p. 80, no. 6, fig. 3 F. B. Flood, Umayyad Survivals and Mamluk Revivals: Qalwunid Architecture and the Great Mosque of Damascus, Muqarnas 1997, vol. 14.
Just the Way I Am

Just the Way I Am (בעברית: פשוט הדרך שאני) הוא אלבום אוסף של הזמרת דולי פרטון, אשר יצא בספטמבר 1972 על ידי RCA קמדן. האלבום מכיל אוסף של שירים אשר הוציאה הזמרת בין השנים 1967–1970. האלבום יצא בעקבות ההצלחה אשר חוותה פרטון בתחילת שנות ה-70. חברת התקליטים שלה האמינה שזה הזמן למנף גם את ההצלחה של השירים הקודמים שהוציאה על ידי כך שהמעריצים החדשים יכירו אותם ויביעו בהם עניין. האלבום יצא מחדש מספר פעמים דרך RCA ופעם אחת נוספת גם דרך חברת התקליטים "Pickwick". בשנת 1996 הוא שוחרר פעם נוספת אך הפעם על גבי דיסק. את כל השירים באלבום כתבה פרטון או הייתה שותפה לכתיבתם מלבד שני שירים. "Just The Way I Am" "Little Bird" "Mama Say A Prayer" "My Blue Ridge Mountain Boy" "In the Good Old Days (When Times Were Bad)" "In the Ghetto" "Daddy Come and Get Me" "The Carroll County Accident" "Gypsy, Joe and Me" מידע על האלבום Just the Way I Am באתר MusicBrainz Dolly Parton - Just The Way I Am, Discogs (באנגלית)
מיליצה מנדיץ'

מיליצה מנדיץ' (בסרבית: Милица Мандић‏; 6 בדצמבר 1991, בלגרד, הרפובליקה הפדרלית הסוציאליסטית של יוגוסלביה) היא לוחמת טאקוונדו סרבית, אלופה אולימפית (לונדון 2012, טוקיו 2020) ואלופת העולם (2017). בשנת 2008, זכתה מנדיץ' במדליית ארד באליפות העולם לנוער בטאקוונדו. בשנת 2011, השתתפה באליפות העולם בטאקוונדו (אנ') שנערכה בדרום קוריאה, בה זכתה במדליית ארד. בשנת 2012, זכתה במדליית כסף באליפות אירופה בטאקוונדו (אנ') שנערכה במנצ'סטר, אנגליה. באותה השנה, השתתפה במשחקים האולימפיים בלונדון וזכתה במדליית זהב לאחר שהביסה את אן קרולין גראף (אנ') הצרפתייה בתוצאה 7–9. בכך הפכה מיליצה לאזרח הסרבי הראשון שזוכה במדליית זהב אולימפית (עבור סרביה כמדינה עצמאית). בשנת 2013 נבחרה להיכלל, ביחד עם מאמנה דראגן יוביץ', בהיכל התהילה של הטאקוונדו בטקס שנערך בלוס אנג'לס. בשנת 2014, זכתה במדליית זהב בתחרות הגרנד פרי בטאקוונדו (אנ'). בשנת 2016, זכתה במדליית כסף באליפות אירופה. באותה השנה השתתפה באולימפיאדת ריו דה ז'ניירו, אולם הודחה ברבע הגמר לאחר שהפסידה לביאנקה ווקדן (אנ') הבריטית. בשנת 2017, זכתה במדליית זהב באליפות העולם (אנ'). באולימפיאדת טוקיו שנערכה בשנת 2021, זכתה במדליית זהב אולימפית לאחר שהביסה בגמר את הדרום-קוריאנית לי דה-בין (אנ'). סרביה במשחקים האולימפיים מדיה וקבצים בנושא מיליצה מנדיץ' בוויקישיתוף מיליצה מנדיץ', ברשת החברתית פייסבוק מיליצה מנדיץ', באתר הוועד האולימפי הבין-לאומי מיליצה מנדיץ', באתר olympedia.org מנדיץ' זוכה במדליית זהב - אולימפיאדת לונדון 2012, סרטון באתר יוטיוב כתבה על זכייתה של מנדיץ' במדליה אולימפית, סרטון באתר יוטיוב Milica Mandić, sportsmatik.com Milica Mandić, taekwondodata.com Olympics taekwondo: Serb Milica Mandic wins country's first gold, archive.org Veliko priznanje za olimpijsku šampionku: Milica u Kući slavnih u Las Vegasu, web.archive.org
סופיה, נסיכת סקסוניה-קובורג-זאלפלד

הנסיכה סופיה פרדריקה קרולינה לואיזה מסקסוניה-קובורג-זאלפלד (בגרמנית: Sophie Friederike Karoline Luise von Sachsen-Coburg-Saalfeld;‏ 16 באוגוסט 1778 – 9 ביולי 1835) הייתה נסיכת סקסוניה-קובורג-זאלפלד, אחותה של ויקטוריה, נסיכת סקסוניה-קובורג-זאלפלד ולאופולד הראשון, מלך בלגיה ודודתה של המלכה ויקטוריה. בנישואין, היא הייתה הרוזנת של מנסדורף-פויי. הנסיכה סופיה נולדה בקובורג, בתם הבכורה של פרנץ, דוכס סקסוניה-קובורג-זאלפלד ואשתו אוגוסטה, רוזנת רויס-אברסדורף. לסופיה הייתה מערכת יחסים קרובה במיוחד עם אחותה אנטוינטה ושתיהן השתתפו לעיתים קרובות בפנטאיסי שלוס, מקלט של מהגרים מצרפת, שם פגשה את בעלה לעתיד, עמנואל פון מנסדורף-פויי. הם נישאו ב-23 בפברואר 1804 בקובורג. בעלה הוכתר בשנת 1818. בעלה השתתף בשנת 1806 בקרב זאלפלד, הוא מצא את שרידיו של לואי פרדיננד, נסיך פרוסיה משדה הקרב והגן על מקום מגוריהם של אביה ומשפחתה של סופיה מפני הכוחות הצרפתיים המנצחים. בין השנים 1824–1834 התגוררה סופיה במיינץ, שם היה בעלה מפקד המבצר הפדרלי. היא הייתה פעילה כסופרת וקיבלה את הצלב הגדול של מסדר קתרין הקדושה. לעמנואל וסופיה היו שישה בנים: הוגו פרדיננד פון מנסדורף-פויי (1806–1847) אלפונס, הרוזן פון מנסדורף-פויי (1810–1894) אלפרד קרל פון מנסדורף-פויי (1812–1814) אלכסנדר פון מנסדורף-פויי (1813–1871), לאופולד עמנואל פון מנסדורף-פויי (1815–1832) ארתור אוגוסט פון מנסדורף-פויי (1817–1904); מדיה וקבצים בנושא סופיה, נסיכת סקסוניה-קובורג-זאלפלד בוויקישיתוף
My Favorite Songwriter, Porter Wagoner

My Favorite Songwriter, Porter Wagoner (בעברית: כותב השירים האהוב עליי, פורטר ווגונר) הוא אלבום הסולו העשירי של הזמרת דולי פרטון, אשר יצא ב-2 באוקטובר 1972 על ידי RCA ויקטור. בשנת 2010 האלבום יצא מחדש על גבי דיסק ביחד עם אלבום נוסף של פרטון. בשנת 2011 האלבום יצא בפעם השלישית אך הפעם להורדה דיגיטלית. כל שירי האלבום נכתבו על ידי פורטר ווגונר ובכך למעשה נגזר שם האלבום. האלבום מחלוק לשני חלקים כאשר כל חלק מכיל חמישה שירים. במגזין בילבורד כינו את האלבום כ"מלהיב". במגזין קאשבוקס גם נתנו ביקורת חיובית לאלבום כאשר נכתב שם: "דולי פרטון - מה יותר יפה? המראה שלה או הקול שלה? אך מה שלא תהיה התשובה השילוב בין השניים פשוט מדהים. דולי מקרינה את נשמתה הפנימית הן במבטה והן בקולה, והראתה פעם אחר פעם שטוהר הרגש מנצח על טריקים נוצצים של שירה - כישרונה עומד במבחן הזמן. בשם האלבום, דולי קובעת בנחרצות כי פורטר ווגונר הוא כותב השירים האהוב עליה, ומסיבה זו הקליטה אלבום משיריו באופן בלעדי. הצוות של דולי וכתיבתו של פורטר הוא עוד שילוב מושלם. אלבום סופרלטיבי". האלבום הוקלט במספר תאריכים שונים. תחילה הוקלט השיר "Still on Your Mind" ב-12 בינואר 1972. לאחר מכן הוקלטו שני שירים נוספים מהאלבום ב-2 במאי באותה השנה וב-3 וב-4 ובמאי הוקלטו כל של שירי האלבום מלבד השיר "What Ain't to Be, Just Might Happen" שהוקלט ב-19 ביוני באותה השנה. מידע על האלבום My Favorite Songwriter, Porter Wagoner באתר MusicBrainz מידע על האלבום My Favorite Songwriter, Porter Wagoner באתר AllMusic האלבום My Favorite Songwriter, Porter Wagoner באתר ספוטיפיי My Favorite Songwriter, Porter Wagoner, נבדק ב-2021-03-27 [1]
Amazing Stories

Amazing Stories ("אמייזינג סטוריז", מילולית: סיפורים מדהימים) הוא כתב עת אמריקאי למדע בדיוני היוצא לאור מאז שנת 1926. זהו כתב העת הראשון שהוקדש כל כולו לסוגת המדע הבדיוני, ואשר הבדיל אותה מיתר סוגות הספרות הזולה. לאמייזינג סטוריז הייתה השפעה עצומה על כל תחום המדע הבדיוני, בכך שיצר קשר בין חובבי המדע הבדיוני - קוראים וכותבים (באמצעות טור המכתבים למערכת), ופתח פתח לתעשייה שלמה שהתפתחה עקב הופעתו. כתב העת החל את דרכו כירחון, ובמהלך השנים השתנו מדי פעם מועדי הופעתו לדו-ירחון ואף לרבעון. החל מיוני 2012 אמייזונג סטוריז מופיע ככתב עת מקוון. לכל אורך שנותיו נאבקו המוציאים לאור על רווחיותו, תוך שישה חילופי בעלות. בין הסופרים שיצירותיהם התפרסמו לראשונה באמייזינג סטוריז ג'ון קמפבל, אייזק אסימוב, הווארד פאסט, אורסולה לה גווין, רוג'ר זילאזני ותומאס מ. דיש. Ashley, Mike: The Time Machines: The Story of the Science Fiction Pulp Magazines from the Beginning to 1950, 3 vol. Liverpool: Liverpool UP, 2000–2007. מדיה וקבצים בנושא Amazing Stories בוויקישיתוף אתר האינטרנט הרשמי של Amazing Stories (באנגלית) איזק אסימוב (עורך), מדע בדיוני:1 הטוב שבטוב, הוצאת לדורי, עמ' 7 (תרגום: אילנה בינג) Amazing Stories, www.pulpmags.org ערך זה הוא קצרמר בנושא ספרות ובנושא כתבי עת. אתם מוזמנים לתרום לוויקיפדיה ולהרחיב אותו.